ให้เช่ายานพาหนะ/บริการขนส่ง
โดย...สมชาย ชูเกตุ
24 มิ.ย. 2559

โดย...สมชาย ชูเกตุ 
การให้เช่ายานพาหนะและการใช้ยานพาหนะให้บริการขนส่งในประเทศ ผู้ประกอบการและผู้จ่ายเงินได้อาจสับสนเกี่ยวกับการขนส่งและเช่ายานพาหนะ ทั้งนี้ ยานพาหนะอาจเป็นรถยนต์หรือยานพาหนะอื่นๆ ก็ได้
การให้เช่ายานพาหนะ เจ้าของยานพาหนะที่นำยานพาหนะให้บุคคลอื่นเช่า ได้รับผลตอบแทนในรูปของค่าเช่า ส่วนผู้เช่ายานพาหนะสามารถใช้ยานพาหนะที่ให้เช่านั้นตามเงื่อนไขที่ระบุในสัญญาเช่า
สำหรับการขนส่ง ผู้ประกอบการขนส่งที่ใช้ยานพาหนะขนส่งสินค้าหรือขนส่งคนโดยสารจะเรียกเก็บค่าบริการจากการให้บริการขนส่งจากผู้ว่าจ้าง โดยผู้ว่าจ้างไม่มีอำนาจครอบครองยานพาหนะแต่อย่างใด
ผู้ประกอบการให้เช่ายานพาหนะและผู้ประกอบการให้บริการขนส่ง มีภาษีที่เกี่ยวข้องตามประมวลรัษฎากร สรุปได้ดังนี้
ภาษีเงินได้
ผู้ประกอบการให้เช่ายานพาหนะและผู้ให้บริการขนส่งมีหน้าที่เสียภาษีเงินได้ หากเป็นผู้ประกอบการในรูปบุคคลธรรมดาต้องเสียภาษีเงินได้บุคคลธรรมดา ถ้าเป็นผู้ประกอบการในรูปบริษัทหรือห้างหุ้นส่วนนิติบุคคลต้องเสียภาษีเงินได้นิติบุคคล
การหักค่าใช้จ่ายของกิจการ หากประกอบการในรูปบุคคลธรรมดาทั้งสองกิจการ สามารถเลือกหักค่าใช้จ่ายเหมาหรือหักค่าใช้จ่ายตามความเป็นจริง ผู้ประกอบการให้เช่ายานพาหนะสามารถหักค่าใช้จ่ายเหมาในอัตราร้อยละ 30 ของค่าเช่า สำหรับผู้ประกอบการให้บริการขนส่ง หักค่าใช้จ่ายเหมาในอัตราร้อยละ 80 ของค่าขนส่งที่ได้รับ ซึ่งเป็นวิธีการหักค่าใช้จ่ายที่สะดวก ไม่ต้องหาเอกสารหลักฐานมาพิสูจน์แต่อย่างใด แต่ถ้าหากเลือกหักค่าใช้จ่ายตามความเป็นจริง ต้องใช้วิธีการหักค่าใช้จ่ายเช่นเดียวกันกับบริษัทหรือห้างหุ้นส่วนนิติบุคคล
ภาษีมูลค่าเพิ่ม
ผู้ประกอบการที่ให้บริการขนส่งโดยอาชีพได้รับการยกเว้นภาษีมูลค่าเพิ่ม แต่ผู้ประกอบการให้เช่ายานพาหนะต้องเสียภาษีมูลค่าเพิ่ม ซึ่งเป็นข้อแตกต่างของกิจการให้เช่ายานพาหนะและกิจการให้บริการขนส่ง
ภาษีเงินได้หัก ณ ที่จ่าย
ผู้จ่ายเงินค่าเช่ายานพาหนะที่เป็นบริษัทหรือห้างหุ้นส่วนนิติบุคคลต้องหักภาษี ณ ที่จ่าย ในอัตราร้อยละ 5 ของค่าเช่า ส่วนการจ่ายเงินค่าบริการขนส่งต้องหักภาษีในอัตราร้อยละ 1 โดยให้หักภาษีทุกครั้งที่จ่ายเงินได้ (จ่ายเงินได้ตามสัญญาตั้งแต่ 1,000 บาทขึ้นไป จึงจะหักภาษี ณ ที่จ่าย)
หากผู้จ่ายเงินได้ค่าเช่ายานพาหนะหรือจ่ายค่าบริการขนส่งเป็นบุคคลธรรมดา ผู้จ่ายเงินได้ไม่ต้องหักภาษี ณ ที่จ่ายแต่อย่างใด
ประเด็นที่มักผิดพลาดก็คือ ผู้ให้เช่ายานพาหนะ เมื่อเรียกเก็บเงินจะแยกรายการเรียกเก็บ เป็นเงินค่าเช่ายานพาหนะ ค่าล่วงเวลาคนขับรถ ค่าอาหารคนขับรถ ค่าน้ำมัน ฯลฯ ผู้จ่ายเงินค่าเช่ายานพาหนะต้องหักภาษีเงินได้ ณ ที่จ่ายจากยอดรวมที่เรียกเก็บทั้งหมด ไม่ใช่เฉพาะค่าเช่ายานพาหนะ
ผู้ประกอบการให้เช่ายานพาหนะและผู้ประกอบการให้บริการขนส่งที่มีอยู่เป็นจำนวนมาก รวมถึงผู้จ่ายเงินได้มีหน้าที่ทางภาษีตามที่กล่าวมาข้างต้น สวัสดีครับ